erhwenkuo/poetry-chinese-zhtw huggingface dataset:
覽史
作者：張良璞（唐）

享年八十已，歷數窮蒼生。七虎門源上，咆哮關內鳴。建都用鶉宿，設險因金城。舜曲煙火起，汾河珠翠明。海雲引天仗，朔雪留邊兵。作孽人怨久，其亡鬼信盈。素靈感劉季，白馬從子嬰。昏虐不務德，百代無芳聲。
奉試冷井詩
作者：孫欣（唐）

仙闈井初鑿，靈液沁成泉。色湛青苔裡，寒凝紫綆邊。銅瓶向影落，玉甃抱虛圓。永願調神鼎，堯時泰萬年。
都中閒居
作者：王羨門（唐）

君王巡海內，北闕下明臺。雲物天中少，煙花歲後來。河從御苑出，山向國門開。寂寞東京裡，空留賈誼才。
江南弄
作者：芮挺章（唐）

春江可憐事，最在美人家。鸚鵡能言鳥，芙蓉巧笑花。地銜金作埒，水抱玉為沙。薄晚青絲騎，長鞭赴狹斜。
少年行
作者：芮挺章（唐）

任氣稱張放，銜恩在少年。玉階朝就日，金屋夜昇天。軒騎青雲際，笙歌綠水邊。建章明月好，留醉伴風煙。
伊水門
作者：樓穎（唐）

朝涉伊水門，伊水入門流。愜心乃成興，澹然泛孤舟。霏微傍青靄，容與隨白鷗。竹陰交前浦，柳花媚中洲。日落陰雲生，彌覺茲路幽。聊以恣所適，此外知何求。
東郊納涼，憶左威衛李錄事收昆季、太原崔參軍三首
作者：樓穎（唐）

水竹誰家宅，幽庭向苑門。今知季倫沼，舊是闢疆園。饑鷺窺魚靜，鳴鴉帶子喧。興成隻自適，欲白返忘言。納涼每選地，近是青門東。林與繚垣接，池將沁水通。枝交帝女樹，橋映美人虹。想是忘機者，悠悠在興中。林間求適意，池上得清飆。稍稍斜回楫，時時一度橋。水光壁際動，山影浪中搖。不見李元禮，神仙何處要。
西施石
作者：樓穎（唐）

西施昔日浣紗津，石上青苔思殺人。一去姑蘇不復返，岸旁桃李為誰春。
江南行
作者：李康成（唐）

楊柳青青鶯欲啼，風光搖盪綠蘋齊，金陰城頭日色低。日色低，情難極，水中鳧鷖雙比翼。
採蓮曲
作者：李康成（唐）

採蓮去，月沒春江曙。翠鈿紅袖水中央，各回船，兩搖手。
玉華仙子歌
作者：李康成（唐）

紫陽仙子名玉華，珠盤承露餌丹砂。轉態凝情五雲裡，高堂初日不成妍，洛渚流風徒自憐。璿階霓綺閣，上元夫人賓上清，深宮寂曆厭層城。解佩空憐鄭交甫，蘭陵貴士謝相逢，濟北風生尚回顧。滄洲傲吏愛金丹，長無極，永相隨。攀霄曆金闕，弄影下瑤池。夕宿紫府雲母帳，朝餐玄圃昆侖芝。不學蘭香中道絕，
自君之出矣
作者：李康成（唐）

自君之出矣，弦吹絕無聲。思君如百草，撩亂逐春生。
句
作者：李康成（唐）

因緣苟會合，萬裡猶同鄉。運命倘不諧，隔壁無津樑。（《經籍考》雲：康成編《玉臺後集》，中間自載其詩八首，如《河陽居家女》長篇一首，押五十二韻，
朝來曲
作者：王昌齡（唐）

月昃鳴珂動，花連繡戶春。盤龍玉臺鏡，唯待畫眉人。
從軍行
作者：王昌齡（唐）

大將軍出戰，白日暗榆關。三面黃金甲，單於破膽還。
答武陵田太守
作者：王昌齡（唐）

仗劍行千里，微軀感一言。曾為大樑客，不負信陵恩。
題灞池二首
作者：王昌齡（唐）

腰鐮欲何之，東園刈秋韭。世事不復論，悲歌和樵叟。開門望長川，薄暮見漁者。借問白頭翁，垂綸幾年也。
題僧房
作者：王昌齡（唐）

棕櫚花滿院，苔蘚入閒房。彼此名言絕，空中聞異香。
擊磬老人
作者：王昌齡（唐）

雙峰褐衣久，一磬白眉長。誰識野人意，徒看春草芳。
送胡大
作者：王昌齡（唐）

荊門不堪別，況乃瀟湘秋。何處遙望君，江邊明月樓。
送郭司倉
作者：王昌齡（唐）

映門淮水綠，留騎主人心。明月隨良掾，春潮夜夜深。
送李十五
作者：王昌齡（唐）

怨別秦楚深，江中秋雲起。天長杳無隔，月影在寒水。
送張四
作者：王昌齡（唐）

楓林已愁暮，楚水複堪悲。別後冷山月，清猿無斷時。
武陵田太守席送司馬盧溪
作者：王昌齡（唐）

諸侯分楚郡，飲餞五溪春。山水清暉遠，俱憐一逐臣。
送譚八之桂林
作者：王昌齡（唐）

客心仍在楚，江館複臨湘。別意猿鳥外，天寒桂水長。
送劉十五之郡
作者：王昌齡（唐）

平明江霧寒，客馬江上發。扁舟事洛陽，窅窅含楚月。
從軍行七首
作者：王昌齡（唐）

烽火城西百尺樓，黃昏獨上海風秋。更吹羌笛關山月，無那金閨萬裡愁。琵琶起舞換新聲，總是關山舊別情。撩亂邊愁聽不盡，高高秋月照長城。關城榆葉早疏黃，日暮雲沙古戰場。表請回軍掩塵骨，莫教兵士哭龍荒。青海長雲暗雪山，孤城遙望玉門關。黃沙百戰穿金甲，不破樓蘭終不還。大漠風塵日色昏，紅旗半卷出轅門。前軍夜戰洮河北，已報生擒吐谷渾。胡瓶落膊紫薄汗，碎葉城西秋月團。明敕星馳封寶劍，辭君一夜取樓蘭。玉門山嶂幾千重，山北山南總是烽。人依遠戍須看火，馬踏深山不見蹤。
出塞二首
作者：王昌齡（唐）

秦時明月漢時關，萬裡長徵人未還。但使龍城飛將在，不教胡馬度陰山。騮馬新跨白玉鞍，戰罷沙場月色寒。城頭鐵鼓聲猶振，匣裡金刀血未幹。
採蓮曲二首
作者：王昌齡（唐）

吳姬越豔楚王妃，爭弄蓮舟水濕衣。來時浦口花迎入，採罷江頭月送歸。荷葉羅裙一色裁，芙蓉向臉兩邊開。亂入池中看不見，聞歌始覺有人來。
殿前曲二首
作者：王昌齡（唐）

貴人妝梳殿前催，香風吹入殿後來。仗引笙歌大宛馬，白蓮花發照池臺。胡部笙歌西殿頭，梨園弟子和涼州。新聲一段高樓月，聖主千秋樂未休。
春宮曲
作者：王昌齡（唐）

昨夜風開露井桃，未央前殿月輪高。平陽歌舞新承寵，簾外春寒賜錦袍。
西宮春怨
作者：王昌齡（唐）

西宮夜靜百花香，欲卷珠簾春恨長。斜抱雲和深見月，朦朧樹色隱昭陽。
西宮秋怨
作者：王昌齡（唐）

芙蓉不及美人妝，水殿風來珠翠香。誰分含啼掩秋扇，空懸明月待君王。
長信秋詞五首
作者：王昌齡（唐）

金井梧桐秋葉黃，珠簾不卷夜來霜。燻籠玉枕無顏色，臥聽南宮清漏長。高殿秋砧響夜闌，霜深猶憶禦衣寒。銀燈青瑣裁縫歇，還向金城明主看。奉帚平明金殿開，且將團扇暫裴回。玉顏不及寒鴉色，猶帶昭陽日影來。真成薄命久尋思，夢見君王覺後疑。火照西宮知夜飲，分明複道奉恩時。長信宮中秋月明，昭陽殿下擣衣聲。白露堂中細草跡，紅羅帳裡不勝情。
青樓曲二首
作者：王昌齡（唐）

白馬金鞍從武皇，旌旗十萬宿長楊。樓頭小婦鳴箏坐，遙見飛塵入建章。馳道楊花滿禦溝，紅妝縵綰上青樓。金章紫綬千餘騎，夫婿朝回初拜侯。
青樓怨
作者：王昌齡（唐）

香幃風動花入樓，高調鳴箏緩夜愁。腸斷關山不解說，依依殘月下簾鉤。
浣紗女
作者：王昌齡（唐）

錢塘江畔是誰家，江上女兒全勝花。吳王在時不得出，今日公然來浣紗。
閨怨
作者：王昌齡（唐）

閨中少婦不曾愁，春日凝妝上翠樓。忽見陌頭楊柳色，悔教夫婿覓封侯。
甘泉歌
作者：王昌齡（唐）

乘輿執玉已登壇，細草沾衣春殿寒。昨夜雲生拜初月，萬年甘露水晶盤。
蕭駙馬宅花燭
作者：王昌齡（唐）

青鸞飛入合歡宮，紫鳳銜花出禁中。可憐今夜千門裡，銀漢星迴一道通。
觀獵
作者：王昌齡（唐）

角鷹初下秋草稀，鐵驄拋鞚去如飛。少年獵得平原兔，馬後橫捎意氣歸。
寄穆侍禦出幽州
作者：王昌齡（唐）

一從恩譴度瀟湘，塞北江南萬裡長。莫道薊門書信少，雁飛猶得到衡陽。
寄陶副使
作者：王昌齡（唐）

聞道將軍破海門，如何遠謫渡湘沅。春來明主封西嶽，自有還君紫綬恩。
至南陵答皇甫嶽
作者：王昌齡（唐）

與君同病複漂淪，昨夜宣城別故人。明主恩深非歲久，長江還共五溪濱。
西江寄越弟
作者：王昌齡（唐）

南浦逢君嶺外還，沅溪更遠洞庭山。堯時恩澤如春雨，夢裡相逢同入關。
李四倉曹宅夜飲
作者：王昌齡（唐）

霜天留後故情歡，銀燭金爐夜不寒。欲問吳江別來意，青山明月夢中看。
宴春源
作者：王昌齡（唐）

源向春城花幾重，江明深翠引諸峰。與君醉失松溪路，山館寥寥傳暝鐘。
龍標野宴
作者：王昌齡（唐）

沅溪夏晚足涼風，春酒相攜就竹叢。莫道絃歌愁遠謫，青山明月不曾空。
聽流人水調子
作者：王昌齡（唐）

孤舟微月對楓林，分付鳴箏與客心。嶺色千重萬重雨，斷弦收與淚痕深。
梁苑
作者：王昌齡（唐）

梁園秋竹古時煙，城外風悲欲暮天。萬乘旌旗何處在，平臺賓客有誰憐。
武陵龍興觀黃道士房問易因題
作者：王昌齡（唐）

齋心問易太陽宮，八卦真形一氣中。仙老言餘鶴飛去，玉清壇上雨濛濛。
送魏二
作者：王昌齡（唐）

醉別江樓橘柚香，江風引雨入舟涼。憶君遙在瀟湘月，愁聽清猿夢裡長。
別李浦之京
作者：王昌齡（唐）

故園今在灞陵西，江畔逢君醉不迷。小弟鄰莊尚漁獵，一封書寄數行啼。
送狄宗亨
作者：王昌齡（唐）

秋在水清山暮蟬，洛陽樹色鳴皋煙。送君歸去愁不盡，又惜空度涼風天。
送薛大赴安陸
作者：王昌齡（唐）

津頭雲雨暗湘山，遷客離憂楚地顏。遙送扁舟安陸郡，天邊何處穆陵關。
芙蓉樓送辛漸二首
作者：王昌齡（唐）

寒雨連天夜入湖，平明送客楚山孤。洛陽親友如相問，一片冰心在玉壺。丹陽城南秋海陰，丹陽城北楚雲深。高樓送客不能醉，寂寂寒江明月心。
重別李評事
作者：王昌齡（唐）

莫道秋江離別難，舟船明日是長安。吳姬緩舞留君醉，隨意青楓白露寒。
別陶副使歸南海
作者：王昌齡（唐）

南越歸人夢海樓，廣陵新月海亭秋。寶刀留贈長相憶，當取戈船萬戶侯。
送人歸江夏
作者：王昌齡（唐）

寒江綠水楚雲深，莫道離憂遷遠心。曉夕雙帆歸鄂渚，愁將孤月夢中尋。
送李五
作者：王昌齡（唐）

玉碗金罍傾送君，江西日入起黃雲。扁舟乘月暫來去，誰道滄浪吳楚分。
送十五舅
作者：王昌齡（唐）

深林秋水近日空，歸棹演漾清陰中。夕浦離觴意何已，草根寒露悲鳴蟲。
留別郭八
作者：王昌齡（唐）

長亭駐馬未能前，井邑蒼茫含暮煙。醉別何須更惆悵，回頭不語但垂鞭。
送竇七
作者：王昌齡（唐）

清江月色傍林秋，波上熒熒望一舟。鄂渚輕帆須早發，江邊明月為君留。
巴陵送李十二
作者：王昌齡（唐）

搖曳巴陵洲渚分，清江傳語便風聞。山長不見秋城色，日暮蒹葭空水雲。
送裴圖南
作者：王昌齡（唐）

黃河渡頭歸問津，離家幾日茱萸新。漫道閨中飛破鏡，猶看陌上別行人。
留別司馬太守
作者：王昌齡（唐）

辰陽太守念王孫，遠謫沅溪何可論。黃鶴青雲當一舉，明珠吐著報君恩。
盧溪主人
作者：王昌齡（唐）

武陵溪口駐扁舟，溪水隨君向北流。行到荊門上三峽，莫將孤月對猿愁。
送程六
作者：王昌齡（唐）

冬夜傷離在五溪，青魚雪落鱠橙齏。武岡前路看斜月，片片舟中雲向西。
送朱越
作者：王昌齡（唐）

遠別舟中蔣山暮，君行舉首燕城路。薊門秋月隱黃雲，期向金陵醉江樹。
別辛漸
作者：王昌齡（唐）

別館蕭條風雨寒，扁舟月色渡江看。酒酣不識關西道，卻望春江雲尚殘。
送柴侍禦
作者：王昌齡（唐）

流水通波接武岡，送君不覺有離傷。青山一道同雲雨，明月何曾是兩鄉。
送萬大歸長沙
作者：王昌齡（唐）

桂陽秋水長沙縣，楚竹離聲為君變。青山隱隱孤舟微，白鶴雙飛忽相見。
送吳十九往沅陵
作者：王昌齡（唐）

沅江流水到辰陽，溪口逢君驛路長。遠謫誰知望雷雨，明年春水共還鄉。
別皇甫五
作者：王昌齡（唐）

漵浦潭陽隔楚山，離尊不用起愁顏。明祠靈響期昭應，天澤俱從此路還。
送崔參軍往龍溪
作者：王昌齡（唐）

龍溪只在龍標上，秋月孤山兩相向。譴謫離心是丈夫，鴻恩共待春江漲。
送鄭判官
作者：王昌齡（唐）

東楚吳山驛樹微，軺車銜命奉恩輝。英僚攜出新豐酒，半道遙看驄馬歸。
送姚司法歸吳
作者：王昌齡（唐）

吳掾留觴楚郡心，洞庭秋雨海門陰。但令意遠扁舟近，不道滄江百丈深。
送高三之桂林
作者：王昌齡（唐）

留君夜飲對瀟湘，從此歸舟客夢長。嶺上梅花侵雪暗，歸時還拂桂花香。
旅望
作者：王昌齡（唐）

白花原頭望京師，黃河水流無盡時。窮秋曠野行人絕，馬首東來知是誰。
題朱煉師山房
作者：王昌齡（唐）

叩齒焚香出世塵，齋壇鳴磬步虛人。百花仙醞能留客，一飯胡麻度幾春。
武陵開元觀黃煉師院三首
作者：王昌齡（唐）

松間白髮黃尊師，童子燒香禹步時。欲訪桃源入溪路，忽聞雞犬使人疑。先賢盛說桃花源，塵忝何堪武陵郡。聞道秦時避地人，至今不與人通問。山觀空虛清靜門，從官役吏擾塵喧。暫因問俗到真境，便欲投誠依道源。
河上老人歌
作者：王昌齡（唐）

河上老人坐古槎，合丹只用青蓮花。至今八十如四十，口道滄溟是我家。
春怨
作者：王昌齡（唐）

音書杜絕白狼西，桃李無顏黃鳥啼。寒雁春深歸去盡，出門腸斷草萋萋。
句
作者：王昌齡（唐）

朝薦抱良策，獨倚江城樓。昨從金陵邑，遠謫沅溪濱。娟魄已三孕。。駕幸溫泉日，嚴霜子月初。長亭酒未醒，千里風動地。蒼荻寒滄江，石頭岸邊飲。天仗森森練雪凝，身騎鐵驄自臂鷹。
陪王尚書泛舟蓮池
作者：許渾（唐）

蓮塘移畫舸，泛泛日華清。水暖魚頻躍，煙秋雁早鳴。舞疑迴雪態，歌轉遏雲聲。客散山公醉，風高月滿城。
贈裴處士
作者：許渾（唐）

為儒白髮生，鄉裡早聞名。暖酒雪初下，讀書山欲明。字形翻鳥跡，詩調合猿聲。門外滄浪水，知君欲濯纓。
對雪
作者：許渾（唐）

飛舞北風涼，玉人歌玉堂。簾帷增曙色，珠翠發寒光。柳重絮微濕，梅繁花未香。茲辰賀豐歲，簫鼓宴梁王。
王居士
作者：許渾（唐）

筇杖倚柴關，都城賣蔔還。雨中耕白水，雲外劚青山。有藥身長健，無機性自閑。即應生羽翼，華表在人間。
早秋三首
作者：許渾（唐）

遙夜泛清瑟，西風生翠蘿。殘螢委玉露，早雁拂銀河。高樹曉還密，遠山晴更多。淮南一葉下，自覺老煙波。一葉下前墀，淮南人已悲。蹉跎青漢望，迢遞白雲期。老信相如渴，貧憂曼倩饑。生公與園吏，何處是吾師。薊北雁猶遠，淮南人已悲。殘桃間墮井，新菊亦侵籬。書劍豈相誤，琴尊聊自持。西齋風雨夜，更有詠貧詩。
洛東蘭若夜歸
作者：許渾（唐）

一衲老禪床，吾生半異鄉。管絃愁裡老，書劍夢中忙。鳥急山初暝，蟬稀樹正涼。又歸何處去，塵路月蒼蒼。
送段覺歸杜曲閒居
作者：許渾（唐）

書劍南歸去，山扉別幾年。苔侵巖下路，果落洞中泉。紅葉高齋雨，青蘿曲檻煙。甯知遠遊客，羸馬太行前。
寄天鄉寺仲儀上人富春孫處士
作者：許渾（唐）

詩僧與釣翁，千里兩情通。雲帶雁門雪，水連漁浦風。心期榮辱外，名掛是非中。歲晚亦歸去，田園清洛東。
寄契盈上人
作者：許渾（唐）

何處是西林，疏鐘複遠砧。雁來秋水闊，鴉盡夕陽沉。婚嫁乖前志，功名異夙心。湯師不可問，江上碧雲深。
晨起二首
作者：許渾（唐）

桂樹綠層層，風微煙露凝。簷楹銜落月，幃幌映殘燈。蘄簟曙香冷，越瓶秋水澄。心閑即無事，何異住山僧。殘月皓煙露，掩門深竹齋。水蟲鳴曲檻，山鳥下空階。清鏡曉看發，素琴秋寄懷。因知北窗客，日與世情乖。
曉發鄞江北渡寄崔韓二先輩
作者：許渾（唐）

南北信多岐，生涯半別離。地窮山盡處，江泛水寒時。露曉蒹葭重，霜晴橘柚垂。無勞促回楫，千里有心期。
盈上人
作者：許渾（唐）

月沉霜已凝，無夢竟寒燈。寄世何殊客，修身未到僧。二毛梳上雪，雙淚枕前冰。借問曹溪路，山多路幾層。
廣陵道中
作者：許渾（唐）

城勢已坡陀，城邊東逝波。綠桑非苑樹，青草是宮莎。山暝牛羊少，水寒鳧雁多。因高一回首，還詠黍離歌。
宿開元寺樓
作者：許渾（唐）

誰家歌嫋嫋，孤枕在西樓。竹色寒清簟，松香染翠幬。月移珠殿曉，風遞玉箏秋。日出應移棹，三湘萬裡愁。
洞靈觀冬青
作者：許渾（唐）

霜霰不凋色，兩株交石壇。未秋紅實淺，經夏綠陰寒。露重蟬鳴急，風多鳥宿難。何如西禁柳，晴舞玉闌幹。
送友人自荊襄歸江東
作者：許渾（唐）

商洛轉江濆，一杯聊送君。劍愁龍失伴，琴怨鶴離群。楚驛枕秋水，湘帆淩暮雲。猿聲斷腸夜，應向雨中聞。
送同年崔先輩
作者：許渾（唐）

西風帆勢輕，南浦遍離情。菊豔含秋水，荷花遞雨聲。扣舷灘鳥沒，移棹草蟲鳴。更憶前年別，槐花滿鳳城。
山雞
作者：許渾（唐）

珍禽暫不扃，飛舞躍前庭。翠網摧金距，雕籠減繡翎。月圓疑望鏡，花暖似依屏。何必舊巢去，山山芳草青。
孤雁
作者：許渾（唐）

昔年雙頡頏，池上靄春暉。霄漢力猶怯，稻粱心已違。蘆洲寒獨宿，榆塞夜孤飛。不及營巢燕，西風相伴歸。
寓懷
作者：許渾（唐）

南國浣紗伴，盈盈天下姝。盤金明繡帶，動佩響羅襦。素手怨瑤瑟，清心悲玉壺。春華坐銷落，未忍泣蘼蕪。
洛中游眺貽同志
作者：許渾（唐）

康衢一望通，河洛正天中。樓勢排高鳳，橋形架斷虹。遠山晴帶雪，寒水晚多風。幾日還攜手，鳥鳴花滿宮。
夏日戲題郭別駕東堂
作者：許渾（唐）

微風起畫鸞，金翠暗珊珊。晚樹垂朱實，春篁露粉竿。散香蘄簟滑，沉水越瓶寒。猶恐何郎熱，冰生白玉盤。
長安旅夜
作者：許渾（唐）

久客怨長夜，西風吹雁聲。雲移河漢淺，月泛露華清。掩瑟獨凝思，緩歌空寄情。門前有歸路，迢遞洛陽城。
鸂鶒
作者：許渾（唐）

池寒柳複凋，獨宿夜迢迢。雨頂冠應冷，風毛劍欲飄。故巢迷碧水，舊侶越丹霄。不是無歸處，心高多寂寥。
懿安皇太后輓歌詞
作者：許渾（唐）

陵前春不盡，陵下夜何窮。未信金蠶老，先驚玉燕空。挽移蘭殿月，笳引柏城風。自此隨龍馭，橋山翠靄中。
示弟
作者：許渾（唐）

自爾出門去，淚痕長滿衣。家貧為客早，路遠得書稀。文字何人賞，煙波幾日歸。秋風正搖落，孤雁又南飛。
送楊處士叔初卜居曲江
作者：許渾（唐）

雁門歸去遠，垂老脫袈裟。蕭寺休為客，曹溪便寄家。綠琪千歲樹，黃槿四時花。別怨應無限，門前桂水斜。
發靈溪館
作者：許渾（唐）

山多水不窮，一葉似漁翁。鳥浴寒潭雨，猿吟暮嶺風。雜英垂錦繡，眾籟合絲桐。應有曹溪路，千巖萬壑中。
題杜居士
作者：許渾（唐）

松偃石床平，何人識姓名。溪冰寒棹響，巖雪夜窗明。機盡心猿伏，神閑意馬行。應知此來客，身世兩無情。
神女祠
作者：許渾（唐）

停車祀聖女，涼葉下陰風。龍氣石床濕，鳥聲山廟空。長眉留桂綠，丹臉寄蓮紅。莫學陽臺畔，朝雲暮雨中。
送李定言南遊
作者：許渾（唐）

酒酣輕別恨，酒醒複離憂。遠水應移棹，高峰更上樓。簟涼清露夜，琴響碧天秋。重惜芳尊宴，滿城無舊遊。
早發中巖寺別契直上人
作者：許渾（唐）

蒼蒼松桂陰，殘月半西岑。素壁寒燈暗，紅爐夜火深。廚開山鼠散，鐘盡嶺猿吟。行役方如此，逢師懶話心。
行次潼關題驛後軒
作者：許渾（唐）

飛閣極層臺，終南此路回。山形朝闕去，河勢抱關來。雁過秋風急，蟬鳴宿霧開。平生無限意，驅馬任塵埃。
晨至南亭呈裴明府
作者：許渾（唐）

南齋夢釣竿，晨起月猶殘。露重螢依草，風高蝶委蘭。池光秋鏡澈，山色曉屏寒。更戀陶彭澤，無心議去官。
灞東題司馬郊園
作者：許渾（唐）

楚翁秦塞住，昔事李輕車。白社貧思橘，青門老仰瓜。讀書三徑草，沽酒一籬花。更欲尋芝朮，商山便寄家。
遊維山新興寺，宿石屏村謝叟家
作者：許渾（唐）

晚過石屏村，村長日漸曛。僧歸下嶺見，人語隔溪聞。穀響寒耕雪，山明夜燒雲。家家扣銅鼓，欲賽魯將軍。
送從兄歸隱藍溪二首
作者：許渾（唐）

名高猶素衣，窮巷掩荊扉。漸老故人少，久貧豪客稀。塞雲橫劍望，山月抱琴歸。幾日藍溪醉，藤花拂釣磯。京洛多高蓋，憐兄劇斷蓬。身隨一劍老，家入萬山空。夜憶蕭關月，行悲易水風。無人知此意，甘臥白雲中。
村舍
作者：許渾（唐）

燕雁下秋塘，田家自此忙。移蔬通遠水，收果待繁霜。野碓舂粳滑，山廚焙茗香。客來還有酒，隨事宿茅堂。
思歸
作者：許渾（唐）

疊嶂平蕪外，依依識舊邦。氣高詩易怨，愁極酒難降。樹暗支公院，山寒謝守窗。殷勤樓下水，幾日到荊江。
晚泊七裡灘
作者：許渾（唐）

天晚日沉沉，歸舟系柳陰。江村平見寺，山郭遠聞砧。樹密猿聲響，波澄雁影深。榮華暫時事，誰識子陵心。
寄題南山王隱居
作者：許渾（唐）

近逢商洛客，知爾住南塘。草閣平春水，柴門掩夕陽。隨蜂收野蜜，尋麝採生香。更憶前年醉，松花滿石床。
晨裝
作者：許渾（唐）

帶月飯行侶，西遊關塞長。晨雞鳴遠戍，宿雁起寒塘。雲卷四山雪，風凝千樹霜。誰家遊俠子，沉醉臥蘭堂。
題韋隱居西齋
作者：許渾（唐）

劚藥去還歸，家人半掩扉。山風藤子落，溪雨豆花肥。寺遠僧來少，橋危客到稀。不聞砧杵動，應解制荷衣。
送李溟秀才西行
作者：許渾（唐）

萬裡不辭勞，寒裝疊縕袍。停車山店雨，掛席海門濤。鷹勢暮偏急，鶴聲秋更高。知君北邙路，留劍泣黃蒿。
送梁拾遺肅歸朝
作者：皎然（唐）

明主重文諫，才臣出江東。束書辭東山，改服臨北風。萬裡望皇邑，九重當曙空。天開芙蓉闕，日上蒲桃宮。天子初未起，金閨籍先通。身逢軒轅世，名貴鴛鸞中。故人榮此別，何用悲絲桐。
奉陪楊使君頊送段校書赴南海幕
作者：皎然（唐）

碩賢靜廣州，信為天下貞。屈茲大將佐，藉彼延閣英。聲動柳吳興，郊餞意不輕。吾知段夫子，高論關蒼生。處以德為藩，出則道可行。遙知南樓會，新景當詩情。天高林瘴洗，秋遠海色清。時泰罷飛檄，唯應頌公成。
送陸侍禦士佳赴上京
作者：皎然（唐）

長安三千里，喜行不言永。清路黃塵飛，大河滄流靜。更懷西川府，主公昔和鼎。伊鬱瑤瑟情，威遲花驄影。此時已難別，日又無停景。出餞闕相從，心隨過前嶺。
奉陪顏使君真卿登峴山，送張侍禦嚴歸臺
作者：皎然（唐）

峴首千里情，北轅自茲發。煙霞正登覽，簪筆限趨謁。黃鶴望天衢，白雲歸帝闕。客心南浦柳，離思西樓月。留賞景不延，感時芳易歇。他晨有山信，一為訪林樾。
酬元主簿子球別贈
作者：皎然（唐）

故人方遠適，訪我陳別情。此夜偶禪室，一言了無生。覽君緘中寶，如搴清玉瑛。胡為蘊高價，歲晚徒營營。辭秩貧且病，何人見艱貞。出無黃金橐，空歌白薴行。威遲策駑馬，獨望故關樹。渺渺千里心，春風起中路。近聞新拜命，鸞鳳猶棲棘。勸君寄一枝，且養冥冥翼。甘泉多竹花，明年待君食。
答道素上人別
作者：皎然（唐）

春色遍遠道，寂寞閩中行。碧水何渺渺，白雲亦英英。離人不可望，日暮芳洲情。黃鶴有逸翮，翹首白雲傾。欲為山中侶，肯秘遼天聲。藍縷真子褐，葳蕤近臣纓。以茲奪爾懷，常恐道不成。吾門弟子中，不減惠休名。一性研已遠，五言功更精。從君汗漫遊，莫廢學無生。忍草肯搖落，禪枝不枯榮。采采慰長路，知吾心不輕。幻情有去住，真性無離別。留取老桂枝，歸來共攀折。
霅溪館送韓明府章辭滿歸
作者：皎然（唐）

洛令從告還，故人東門餞。惠愛三年積，軒車一夜遠。曉月離館空，秋風故山晚。榮君有嘉薦，顧我阻遊衍。宿昔峰頂心，依依不可卷。
送穆寂赴舉
作者：皎然（唐）

天子錫玄纁，傾山禮隱淪。君拋青霞去，榮資觀國賓。劍光既陸離，瓊彩何璘玢。夙駕別情遠，商弦秋意新。冥冥鴻鵠姿，數尺看蒼旻。殘寇近宋郊，西行惡飆塵。立身素耿介，處難思經綸。春府搜才日，高科得一人。
送張彝歸長沙
作者：皎然（唐）

早聞淩雲彩，謂在鴛鷺儔。華髮始相遇，滄江仍旅遊。策名忘苟進，澹慮輕所求。常服遠遊誡，緬懷經世謀。片帆背風渚，萬裡還湘洲。別望荊雲積，歸心漢水流。蘭苕行采采，桂棹思悠悠。宿昔無機者，為君動離憂。
秋日毗陵南寺送潘述之揚州
作者：皎然（唐）

孤客秋易傷，嘶蟬靜仍續。佳晨亦已屢，歡會常不足。禪地非路岐，我心豈羈束。情生遠別時，坐恨清景促。望中千里隔，暮歸西山曲。蕭條月中道，彩蒨原上綠。不見同心人，幽懷增躑躅。
春日又送潘述之揚州
作者：皎然（唐）

別渚望邗城，岐路春日遍。柔風吹楊柳，芳景流郊甸。日日東林期，今夕異鄉縣。文房曠佳士，禪室阻清盼。離恨奪賞心，不得諧所願。莫憶山中人，碧雲遙可見。
新秋送盧判官
作者：皎然（唐）

故人念宿昔，欲別增遠情。入座炎氣屏，為君秋景清。由來空山客，不怨離弦聲。唯有暮蟬起，相思碧雲生。
奉送袁高使君詔徵赴行在，效曹劉體
作者：皎然（唐）

皇心亭毒廣，蝥賊皆陶甄。未刈蚩尤旗，方同軒後年。天子幸漢中，轘轅阻氛煙。璽書召幕牧，名在列嶽仙。國難倚長城，廟謀資大賢。清損休汝騎，仁留述職篇。遐路渺天末，繁笳思河邊。飾徒促遠期，祗命赴急宣。謏才豈足稱，深仁顧何偏。那堪臨流意，千里望旗旃。
奉送陸中丞長源詔徵入朝
作者：皎然（唐）

詔下酇侯幕，徵賢寵上勳。才當持漢典，道可致堯君。藩牧今榮餞，詩流此盛文。水從吳渚別，樹向楚門分。宿寺期嘉月，看山識故雲。歸心複何奈，怊悵在江濆。
奉送李中丞道昌入朝
作者：皎然（唐）

文憲中司盛，恩榮外鎮崇。諸侯皆取則，八使獨推功。詔喜新銜鳳，車看舊飾熊。去思今武子，餘教昔文翁。清在如江水，仁留是國風。光徵二千石，掃第望司空。
冬日送顏延之明府撫州覲叔父
作者：皎然（唐）

臨川千里別，惆悵上津橋。日暮人歸盡，山空雪未消。鄉雲心渺渺，楚水路遙遙。林下方歡會，山中獨寂寥。天寒驚斷雁，江信望回潮。歲晚流芳歇，思君在此宵。
送關小師還金陵
作者：皎然（唐）

如何有歸思，愛別欲忘難。白鷺沙洲晚，青龍水寺寒。蕉花鋪淨地，桂子落空壇。持此心為境，應堪月夜看。
峴山送裴秀才赴舉
作者：皎然（唐）

漢家招秀士，峴上送君行。萬裡見秋色，兩河傷遠情。王師出西鎬，虜寇避東平。天府登名後，回看楚水清。
酬別襄陽詩僧少微
作者：皎然（唐）

證心何有夢，示說夢歸頻。文字齎秦本，詩騷學楚人。蘭開衣上色，柳向手中春。別後須相見，浮雲是我身。
送契上人遊揚州
作者：皎然（唐）

西陵古江口，遠見東揚州。淥水不同泛，春山應獨遊。尋僧白巖寺，望月謝家樓。宿昔心期在，人寰非久留。
送德清衛明府赴選
作者：皎然（唐）

八使慎求能，東人獨薦君。身猶千里限，名已九霄聞。遠路翻喜別，離言暫惜分。鳳門多士會，擁佩入卿雲。
送鄭孝廉淮西覲省
作者：皎然（唐）

離袂翠華滿，晨羞欲早行。春風生楚樹，曉角發隋城。野靄濕衣彩，江鴻增客情。征途不用戒，坐見白波清。
送沈秀才之閩中
作者：皎然（唐）

越客不成歌，春風起淥波。嶺重寒不到，海近瘴偏多。野戍桄榔發，人家翡翠過。翻疑此中好，君問定如何。
送清會上人遊京
作者：皎然（唐）

佳遊限衰疾，一笑向西風。思見青門外，曾臨素滻東。峰明雲際寺，日出露寒宮。行道禪長在，香塵不染空。
送沈居士還太原
作者：皎然（唐）

辭官因世難，家族盛南朝。名重郊居賦，才高獨酌謠。浪花飄一葉，峰色向三條。高逸雖成性，弓旌肯忘招。
同顏使君真卿峴山送李法曹陽冰西上獻書時會有詔徵赴京
作者：皎然（唐）

漢日中郎妙，周王太史才。雲書捧日去，鶴版下天來。草見吳洲發，花思御苑開。羊公惜風景，欲別幾遲回。
兵後送姚太祝赴選
作者：皎然（唐）

兩河兵已偃，處處見歸舟。日夜故人散，江皋芳樹秋。楚雲傷遠思，秦月憶佳遊。名動春官籍，翩翩才少儔。
兵後送薛居士移家安吉
作者：皎然（唐）

舊遊經喪亂，道在複何人。寒草心易折，閑雲性常真。交情別後見，詩句比來新。向我桃州住，惜君東嶺春。
送鄔傪之洪州覲兄弟
作者：皎然（唐）

年少足詩情，西江楚月清。書囊山翠濕，琴匣雪花輕。久別經離亂，新正憶弟兄。贈君題樂府，為是豫章行。
送幹封李成
作者：皎然（唐）

羽檄飛未息，離情遠近同。感君由泛瑟，關我是徵鴻。眇默歸人盡，疏蕪夜渡空。還期當歲晚，獨在路行中。
送崔判官還揚子
作者：皎然（唐）

輕傳祗遠役，依依下姑亭。秋聲滿楊柳，暮色繞郊坰。煙水搖歸思，山當楚驛青。
奉酬袁使君西樓餞秦山人與晝同赴李侍禦招三韻
作者：皎然（唐）

秋風怨別情，江守上西城。竹署寒流淺，琴窗宿雨晴。治書招遠意，知共楚狂行。
送清涼上人
作者：皎然（唐）

何意欲歸山，道高由境勝。花空覺性了，月盡知心證。永夜出禪吟，清猿自相應。
送李丞使宣州
作者：皎然（唐）

結駟何翩翩，落葉暗寒渚。夢裡春穀泉，愁中洞庭雨。聊持剡山茗，以代宜城醑。
送至洪沙彌遊越
作者：皎然（唐）

知爾學無生，不應傷此別。相逢宿我寺，獨往遊靈越。早晚花會中，經行剡山月。
送皇甫侍禦曾還丹陽別業
作者：皎然（唐）

雲陽別夜憶春耕，花發菱湖問去程。積水悠揚何處夢，朝右要君持漢典，明年北墅可須營。
白蘋洲送洛陽李丞使還
作者：皎然（唐）

蘋洲北望楚山重，千里回軺止一封。臨水情來還共載，後會那應似疇昔，年年覺老雪山容。
送履霜上人還金陵西山
作者：皎然（唐）

攜錫西山步綠莎，禪心未了奈情何。湘宮水寺清秋夜，月落風悲松柏多。
送辨聰上人還廣陵
作者：皎然（唐）

莫學休公學遠公，了心須與我心同。隋家古柳數株在，看取人間萬事空。
送清勵上人遊福建
作者：皎然（唐）

禪子自矜禪性成，將來擬照建溪清。南看閩樹花不落，更取何緣了妄情。
送顧道士遊洞庭山
作者：皎然（唐）

見說洞庭無上路，春遊亂踏五靈芝。含桃風起花狼藉，正是仙翁棋散時。
送邢臺州濟
作者：皎然（唐）

海上仙山屬使君，石橋琪樹古來聞。他時畫出白團扇，乞取天臺一片雲。
送柳察諫議叔
作者：皎然（唐）

東城南陌強經過，怨別無心亦放歌。明日院公應問我，閑雲長在石門多。
送柳淡扶侍赴洪州
作者：皎然（唐）

中林許師友，忽阻夙心期。自顧青緺好，來將黃鶴辭。少年輕遠涉，世道得無欺。煙雨孤舟上，晨昏千里時。離魂渺天末，相望在江湄。無限江南柳，春風卷亂絲。
同李司直題武丘寺兼留諸公與陸羽之無錫
作者：皎然（唐）

陵寢成香阜，禪枝出白楊。劍池留故事，月樹即他方。應世緣須別，棲心趣不忘。還將陸居士，晨發泛歸航。
夏日題鄭谷江上納涼館
作者：皎然（唐）

迢遙山意外，清風又對君。若為於此地，翻作路岐分。別館琴徒語，前洲鶴自群。明朝天畔遠，何處逐閑雲。
太湖館送殷秀才赴舉
作者：皎然（唐）

春風洞庭路，搖盪暮天多。衰疾見芳草，別離傷遠波。詩名推首薦，賦甲擬前科。數日聞天府，山衣制芰荷。
送重鈞上人遊天臺
作者：皎然（唐）

漸看華頂出，幽賞意隨生。十裡行松色，千重過水聲。海容雲正盡，山色雨初晴。事事將心證，知君道可成。
早春送顏主簿遊越東，兼謁元中丞
作者：皎然（唐）

輕舸趣不已，東風吹綠蘋。欲看梅市雪，知賞柳家春。別意傾吳醑，芳聲動越人。山陰三月會，內史得嘉賓。
同顏使君清明日遊，因送蕭主簿
作者：皎然（唐）

誰知賞嘉節，別意忽相和。暮色汀洲遍，春情楊柳多。高城戀旌旆，極浦宿風波。惆悵支山月，今宵不再過。
送道琚上人還金陵
作者：皎然（唐）

一與鐘山別，山中得信稀。經年求法後，及夏問安歸。野實充甘膳，池花當綵衣。慈親莫返拜，外禮欲無為。
送裴邕之上京
作者：皎然（唐）

辭山偶世清，挾策忽西行。帆過隨江疾，衣沾楚雪輕。尚文須獻賦，重道莫論兵。東觀今多事，應高白馬生。
送珍上人還天竺，兼寄廣通上人、秦山人
作者：皎然（唐）

江寺名天竺，多居躡遠蹤。春帆依柳浦，輕履上蓮峰。禪子兼三隱，空書共一封。因君達山信，應向白雲逢。
送張孝廉赴舉
作者：皎然（唐）

名在諸生右，家經見素風。春田休學稼，秋賦出儒宮。別路殘雲濕，離情晚桂叢。明年石渠署，應繼叔孫通。
送劉司法之越
作者：皎然（唐）

蕭蕭鳴夜角，驅馬背城濠。雨後寒流急，秋來朔吹高。三山期望海，八月欲觀濤。幾日西陵路，應逢謝法曹。
送簡棲上人之建州覲使君舅
作者：皎然（唐）

亂峰江上色，羨爾及秋行。釋氏推真子，郗家許貴甥。氎花新雨淨，帆葉好風輕。千里依元舅，回潮亦有情。
登開元寺樓送崔少府還平望驛
作者：皎然（唐）

登望思慮積，長亭樹連連。悠揚下樓日，杳映傍帆煙。入夜四郊靜，南湖月待船。
送王居士遊越
作者：皎然（唐）

野性配雲泉，詩情屬風景。愛作爛熳遊，閑尋東路永。何山最好望，須上蕭然嶺。
雜言重送皇甫侍禦曾
作者：皎然（唐）

人獨歸，日將暮。孤帆帶孤嶼，遠水連遠樹。難作別時心，還看別時路。
送演上人之撫州覲使君叔
作者：皎然（唐）

臨川內史憐諸謝，爾在生緣比惠宗。遠別應將秦本去，便道須過大師寺，白蓮池上訪高蹤。
送大寶上人歸楚山
作者：皎然（唐）

厭上烏橋送別頻，湖光爛熳望行人。欲將夜舸陪嘉月，從何得道懷惆悵，莫是人間屢見春。
送侯秀才南遊
作者：皎然（唐）

芳草隨君自有情，不關山色與猿聲。為看嚴子灘頭石，曾憶題詩不著名。
別洞庭維諒上人
作者：皎然（唐）

白雲關我不關他，此物留君情最多。情著春風生橘樹，歸心不怕洞庭波。
康造錄事宅送太祝侄之虔吉訪兄弟
作者：皎然（唐）

阮咸別曲四座愁，賴是春風不是秋。漫漫江行訪兄弟，猿聲幾夜宿蘆洲。
冬日梅溪送裴方舟宣州
作者：皎然（唐）

平明匹馬上村橋，花發梅溪雪未消。日短天寒愁送客，楚山無限路遙遙。
送韋向睦州謁獨孤使君汜
作者：皎然（唐）

才子南看多遠情，閑舟蕩漾任春行。新安江色長如此，何似新安太守清。
送至嚴山人歸山
作者：皎然（唐）

初到人間柳始陰，山書昨夜報春深。朝朝花落幾株樹，惱殺禪僧未證心。
送僧遊揚州
作者：皎然（唐）

平明擇缽向風輕，正及隋堤柳色行。知爾禪心還似我，故宮春物肯傷情。
對陸迅飲天目山茶，因寄元居士晟
作者：皎然（唐）

喜見幽人會，初開野客茶。日成東井葉，露採北山芽。文火香偏勝，寒泉味轉嘉。投鐺湧作沫，著碗聚生花。稍與禪經近，聊將睡網賒。知君在天目，此意日無涯。
渡前溪
作者：皎然（唐）

不意入前溪，愛溪從錯落。清清鑒不足，非是深難度。
送靈澈
作者：皎然（唐）

我欲長生夢，無心解傷別。千里萬裡心，只似眼前月。
寄路溫州
作者：皎然（唐）

欲問採靈藥，如何學無生。愛鶴頗似君，且非求仙情。
浣紗女
作者：皎然（唐）

清淺白沙灘，綠蒲尚堪把。家住水東西，浣紗明月下。
待山月
作者：皎然（唐）

夜夜憶故人，長教山月待。今宵故人至，山月知何在。
雜興
作者：皎然（唐）

人生分已定，富貴豈妄來。不見海底泥，飛上成塵埃。
舂陵登望
作者：皎然（唐）

西底空流水，東垣但聚雲。最傷梅嶺望，花雪正紛紛。
投知己
作者：皎然（唐）

若為令憶洞庭春，上有閑雲可隱身。無限白雲山要買，不知山價出何人。
古意
作者：賈島（唐）

碌碌複碌碌，百年雙轉轂。志士終夜心，良馬白日足。俱為不等閒，誰是知音目。眼中兩行淚，曾吊三獻玉。
望山
作者：賈島（唐）

南山三十裡，不見逾一旬。冒雨時立望，望之如朋親。虯龍一掬波，洗蕩千萬春。日日雨不斷，愁殺望山人。天事不可長，勁風來如奔。陰霪一以掃，浩翠寫國門。長安百萬家，家家張屏新。誰家最好山，我願為其鄰。
北嶽廟
作者：賈島（唐）

天地有五嶽，恆嶽居其北。巖巒疊萬重，詭怪浩難測。人來不敢入，祠宇白日黑。有時起霖雨，一灑天地德。神兮安在哉，永康我王國。
朝饑
作者：賈島（唐）

市中有樵山，此舍朝無煙。井底有甘泉，釜中乃空然。我要見白日，雪來塞青天。坐聞西床琴，凍折兩三絃。饑莫詣他門，古人有拙言。
哭盧仝
作者：賈島（唐）

賢人無官死，不親者亦悲。空令古鬼哭，更得新鄰比。平生四十年，惟著白布衣。天子未辟召，地府誰來追。長安有交友，託孤遽棄移。塚側志石短，文字行參差。無錢買松栽，自生蒿草枝。在日贈我文，淚流把讀時。從茲加敬重，深藏恐失遺。
劍客
作者：賈島（唐）

十年磨一劍，霜刃未曾試。今日把似君，誰為不平事。
口號
作者：賈島（唐）

中夜忽自起，汲此百尺泉。林木含白露，星斗在青天。
寄遠
作者：賈島（唐）

別腸多鬱紆，豈能肥肌膚。始知相結密，不及相結疏。疏別恨應少，密離恨難袪。門前南流水，中有北飛魚。魚飛向北海，可以寄遠書。不惜寄遠書，故人今在無。況此數尺身，阻彼萬裡途。自非日月光，難以知子軀。
齋中
作者：賈島（唐）

眈靜非謬為，本性實疏索。齋中一就枕，不覺白日落。低扉礙軒轡，寡德謝接諾。叢菊在牆陰，秋窮未開萼。所餐類病馬，動影似移嶽。欲駐迫逃衰，豈殊辭綆縛。已見飽時雨，應豐蔬與藥。
感秋
作者：賈島（唐）

商氣颯已來，歲華又虛擲。朝雲藏奇峰，暮雨灑疏滴。幾蜩嘿涼葉，數蛩思陰壁。落日空館中，歸心遠山碧。昔人多秋感，今人何異昔。四序馳百年，玄發坐成白。喧喧徇聲利，擾擾同轍跡。儻無世上懷，去偃松下石。
玩月
作者：賈島（唐）

寒月破東北，賈生立西南。西南立倚何，立倚青青杉。近月有數星，星名未詳諳。但愛杉倚月，我倚杉為三。月乃不上杉，上杉難相參。眙愕子細視，睛瞳桂枝劖。目常有熱疾，久視無煩炎。以手捫衣裳，零露已濡沾。久立雙足凍，時向股髀淹。立久病足折，兀然黐膠粘。他人應已睡，轉喜此景恬。此景亦胡及，而我苦淫耽。無異市井人，見金不知廉。不知此夜中，幾人同無厭。待得上頂看，未擬歸枕函。強步望寢齋，步步情不堪。步到竹叢西，東望如隔簾。卻坐竹叢外，清思刮幽潛。量知愛月人，身願化為蟾。
辭二知己
作者：賈島（唐）

一雙千歲鶴，立別孤翔鴻。波島忽已暮，海雨寒濛濛。離人聞美彈，亦與哀彈同。況茲切切弄，繞彼行行躬。雲飛北嶽碧，火息西山紅。何以代遠誠，折芳臘雪中。
義雀行和朱評事
作者：賈島（唐）

玄鳥雄雌俱，春雷驚蟄餘。口銜黃河泥，空即翔天隅。一夕皆莫歸，嘵嘵遺眾雛。雙雀抱仁義，哺食勞劬劬。雛既邐迤飛，雲間聲相呼。燕雀雖微類，感愧誠不殊。禽賢難自彰，幸得主人書。
宿懸泉驛
作者：賈島（唐）

曉行瀝水樓，暮到懸泉驛。林月值雲遮，山燈照愁寂。
辯士
作者：賈島（唐）

辯士多毀訾，不聞談己非。猛虎恣殺暴，未嘗齧妻兒。此理天所感，所感當問誰。求食飼雛禽，吐出美言詞。善哉君子人，揚光掩瑕玼。
不欺
作者：賈島（唐）

上不欺星辰，下不欺鬼神。知心兩如此，然後何所陳。食魚味在鮮，食蓼味在辛。掘井須到流，結交須到頭。此語誠不謬，敵君三萬秋。
絕句
作者：賈島（唐）

海底有明月，圓於天上輪。得之一寸光，可買千里春。
寓興
作者：賈島（唐）

莫居暗室中，開目閉目同。莫趨碧霄路，容飛不容步。暗室未可居，碧霄未可趨。勸君跨仙鶴，日下雲為衢。
遊仙
作者：賈島（唐）

借得孤鶴騎，高近金烏飛。掬河洗老貌，照月生光輝。天中鶴路直，天盡鶴一息。歸來不騎鶴，身自有羽翼。若人無仙骨，芝朮徒煩食。
枕上吟
作者：賈島（唐）

夜長憶白日，枕上吟千詩。何當苦寒氣，忽被東風吹。冰開魚龍別，天波殊路岐。
雙魚謠
作者：賈島（唐）

天河墮雙魴，飛我庭中央。掌握尺餘雪，劈開腸有璜。見令饞舌短，烹繞鄰舍香。一得古詩字，與玉含異藏。
易水懷古
作者：賈島（唐）

荊卿重虛死，節烈書前史。我歎方寸心，誰論一時事。至今易水橋，寒風兮蕭蕭。易水流得盡，荊卿名不消。
早起
作者：賈島（唐）

北客入西京，北雁再離北。秋寢獨前興，天梭星落織。耽玩餘恬爽，顧盼輕痾力。旅途少顏盡，明鏡勸仙食。出門路縱橫，張家路最直。昨夜夢見書，張家廳上壁。
客喜
作者：賈島（唐）

客喜非實喜，客悲非實悲。百回信到家，未當身一歸。未歸長嗟愁，嗟愁填中懷。開口吐愁聲，還卻入耳來。常恐淚滴多，自損兩目輝。鬢邊雖有絲，不堪織寒衣。
延壽裡精舍寓居
作者：賈島（唐）

旅託避華館，荒樓遂愚慵。短庭無繁植，珍果春亦濃。側廬廢扃樞，纖魄時臥逢。耳目乃鄽井，肺肝即巖峰。汲泉飲酌餘，見我閒靜容。霜蹊猶舒英，寒蝶斷來蹤。雙履與誰逐，一尋青瘦筇。
贈智朗禪師
作者：賈島（唐）

上人分明見，玉兔潭底沒。上人光慘貌，古來恨峭發。涕辭孔顏廟，笑訪禪寂室。步隨青山影，坐學白塔骨。解聽無弄琴，不禮有身佛。欲問師何之，忽與我相別。率賦贈遠言，言慚非子曰。
送沈秀才下第東歸
作者：賈島（唐）

曲言惡者誰，悅耳如彈絲。直言好者誰，刺耳如長錐。沈生才俊秀，心腸無邪欺。君子忌苟合，擇交如求師。毀出疾夫口，騰入禮部闈。下第子不恥，遺才人恥之。東歸家室遠，掉轡時參差。浙雲近吳見，汴柳接楚垂。明年春光別，回首不復疑。
酬棲上人
作者：賈島（唐）

夜久城館閑，情幽出在山。新月有微輝，朗朗空庭間。處世雖識機，伊餘多掩關。松姿度臘見，籬藥知春還。靜覽冰雪詞，厚為酬贈顏。東林有躑躅，脫屣期共攀。
冬月長安雨中見終南雪
作者：賈島（唐）

秋節新已盡，雨疏露山雪。西峰稍覺明，殘滴猶未絕。氣侵瀑布水，凍著白雲穴。今朝灞滻雁，何夕瀟湘月。想彼石房人，對雪扉不閉。
寄孟協律
作者：賈島（唐）

我有弔古泣，不泣向路岐。揮淚灑暮天，滴著桂樹枝。別後冬節至，離心北風吹。坐孤雪扉夕，泉落石橋時。不驚猛虎嘯，難辱君子詞。欲酬空覺老，無以堪遠持。岧嶢倚角窗，王屋懸清思。
和劉涵
作者：賈島（唐）

京官始雲滿，野人依舊閑。閉扉一畝居，中有古風還。市井日已午，幽窗夢南山。喬木覆北齋，有鳥鳴其間。前日遠嶽僧，來時與開關。新題驚我瘦，窺鏡見醜顏。陶情惜清澹，此意複誰攀。
明月山懷獨孤崇魚琢
作者：賈島（唐）

明月長在目，明月長在心。在心複在目，何得稀去尋。試望明月人，孟夏樹蔽岑。想彼歎此懷，樂喧忘幽林。鄉本北嶽外，悔恨東夷深。願縮地脈還，豈待天恩臨。非不渴隱秀，卻嫌他事侵。或雲嶽樓鐘，來繞草堂吟。當從令尹後，再往步柏林。
投張太祝
作者：賈島（唐）

風骨高更老，向春初陽葩。泠泠月下韻，一一落海涯。有子不敢和，一聽千歎嗟。身臥東北泥，魂掛西南霞。手把一枝慄，往輕覺程賒。水天朔方色，暖日嵩根花。達閑幽棲山，遣尋種藥家。欲買雙瓊瑤，慚無一木瓜。
詠韓氏二子
作者：賈島（唐）

千巖一尺璧，八月十五夕。清露墮桂花，白鳥舞虛碧。
送別
作者：賈島（唐）

丈夫未得意，行行且低眉。素琴彈複彈，會有知音知。
攜新文詣張籍韓愈途中成
作者：賈島（唐）

袖有新成詩，欲見張韓老。青竹未生翼，一步萬裡道。仰望青冥天，雲雪壓我腦。失卻終南山，惆悵滿懷抱。安得西北風，身願變蓬草。地只聞此語，突出驚我倒。
上谷送客遊江湖
作者：賈島（唐）

莫歎迢遞分，何殊咫尺別。江樓到夜登，還見南臺月。
重酬姚少府
作者：賈島（唐）

隙月斜枕旁，諷詠夏貽什。如今何時節，蟲虺亦已蟄。答遲禮涉傲，抱疾思加澀。僕本胡為者，銜肩貢客集。茫然九州內，譬如一錐立。欺暗少此懷，自明曾瀝泣。量無趫勇士，誠欲戈矛戢。原閣期躋攀，潭舫偶俱入。深齋竹木合，畢夕風雨急。俸利沐均分，價稱煩噓噏。百篇見刪罷，一命嗟未及。滄浪愚將還，知音激所習。
投孟郊
作者：賈島（唐）

月中有孤芳，天下聆燻風。江南有高唱，海北初來通。容飄清冷餘，自蘊襟抱中。止息乃流溢，推尋卻冥濛。我知雪山子，謁彼偈句空。必竟獲所實，爾焉遂深衷。錄之孤燈前，猶恨百首終。一吟動狂機，萬疾辭頑躬。生平面未交，永夕夢輒同。敘詰誰君師，詎言無吾宗。餘求履其跡，君曰可但攻。啜波腸易飽，揖險神難從。前歲曾入洛，差池阻從龍。萍家複從趙，雲思長縈縈。嵩海每可詣，長途追再窮。原傾肺腸事，盡入焦梧桐。
代邊將
作者：賈島（唐）

持戈簇邊日，戰罷浮雲收。露草泣寒霽，夜泉鳴隴頭。三尺握中鐵，氣沖星斗牛。報國不拘貴，憤將平虜讎。
寄劉棲楚
作者：賈島（唐）

趨走與偃臥，去就自殊分。當窗一重樹，上有萬裡雲。離披不相顧，彷彿類人群。友生去更遠，來書絕如焚。蟬吟我為聽，我歌蟬豈聞。歲暮儻旋歸，晤言桂氛氳。
寄丘儒
作者：賈島（唐）

地近輕數見，地遠重一面。一面如何重，重甚珍寶片。自經失歡笑，幾度騰霜霰。此心鎮懸懸，天象固回轉。長安秋風高，子在東甸縣。儀形信寂蔑，風雨豈乖間。憑人報訊息，何易憑筆硯。俱不盡我心，終須對君宴。
送陳商
作者：賈島（唐）

古道長荊棘，新岐路交橫。君於荒榛中，尋得古轍行。足踏聖人路，貌端禪士形。我曾接夜談，似聽講一經。聯翩曾數舉，昨登高第名。釜底絕煙火，曉行皇帝京。上客遠府遊，主人須目明。青雲別青山，何日複可升。
送張校書季霞
作者：賈島（唐）

從京去容州，馬在船上多。容州幾千里，直傍青天涯。掌記試校書，未稱高詞華。義往不可屈，出家如入家。城市七月初，熱與夏未差。餞君到野地，秋涼滿山坡。南境異北候，風起無塵沙。秦吟宿楚澤，海酒落桂花。暫醉即還醒，彼土生桂茶。
寄友人
作者：賈島（唐）

同人半年別，一別寂來音。賴有別時文，相思時一吟。我常倦投跡，君亦知此衿。筆硯且勿棄，蘇張曾陸沉。但存舌在口，當冀身遂心。君看明月夜，松桂寒森森。
答王參
作者：賈島（唐）

寸晷不相待，四時互如競。客思先覺秋，蟲聲苦知暝。霜松積舊翠，露月團如鏡。詩負屬景同，琴孤坐堂聽。相期黃菊節，別約紅桃徑。每把式微篇，臨風一長詠。
延康吟
作者：賈島（唐）

寄居延壽裡，為與延康鄰。不愛延康裡，愛此裡中人。人非十年故，人非九族親。人有不朽語，得之煙山春。
戲贈友人
作者：賈島（唐）

一日不作詩，心源如廢井。筆硯為轆轤，吟詠作縻綆。朝來重汲引，依舊得清冷。書贈同懷人，詞中多苦辛。
寓興
作者：賈島（唐）

真集道方至，貌殊妒還多。山泉入城池，自然生渾波。今時出古言，在眾翻為訛。有琴含正韻，知音者如何。一生足感激，世言忽嵯峨。不得市井味，思響吾巖阿。浮華豈我事，日月徒蹉跎。曠哉潁陽風，千載無其他。
懷鄭從志
作者：賈島（唐）

西風吹陰雲，雨雪半夜收。忽憶天涯人，起看鬥與牛。故人別二年，我意如百秋。音信兩杳杳，誰雲昔綢繆。平明一封書，寄向東北舟。翩翩春歸鳥，會自為匹儔。
易州登龍興寺樓望郡北高峰
作者：賈島（唐）

郡北最高峰，巉巖絕雲路。朝來上樓望，稍覺得幽趣。朦朧碧煙裡，群嶺若相附。何時一登陟，萬物皆下顧。
送鄭山人遊江湖
作者：賈島（唐）

南遊衡嶽上，東往天臺裡。足躡華頂峰，目觀滄海水。
就峰公宿
作者：賈島（唐）

河出鳥宿後，螢火白露中。上人坐不倚，共我論量空。殘月華晻曖，遠水響玲瓏。爾時無了夢，茲宵方未窮。
劉景陽東齋
作者：賈島（唐）

松陰連竹影，中有蕪苔井。清風此地多，白日空自永。景陽公幹孫，詩句得真景。勸我不須歸，月出東齋靜。
對菊
作者：賈島（唐）

九日不出門，十日見黃菊。灼灼尚繁英，美人無訊息。
送集文上人遊方
作者：賈島（唐）

來從道陵井，雙木溪邊會。分首芳草時，遠意青天外。此遊詣幾嶽，嵩華衡恆泰。
題岸上人郡內閒居
作者：賈島（唐）

靜向方寸求，不居山嶂幽。池開菡萏香，門閉莓苔秋。金玉重四句，秕糠輕九流。爐煙上喬木，鐘磬下危樓。手種一株松，貞心與師儔。
遊子
作者：賈島（唐）

遊子喜鄉遠，非吾憶歸廬。誰知奔他山，自欲早旋車。朝賞暮已足，圖歸願無餘。當期附鵬翼，未偶方躊躇。
寄山中王參
作者：賈島（唐）

我看嶽西雲，君看嶽北月。長懷燕城南，相送十裡別。別來千餘日，日日憶不歇。遠寄一紙書，數字論白髮。
送汲鵬
作者：賈島（唐）

淮南臥理後，複逢君姓汲。文采非尋常，志願期卓立。深江東泛舟，夕陽眺原隰。夏夜言詩會，往往追不及。
寄令狐相公
作者：賈島（唐）

策杖馳山驛，逢人問梓州。長江那可到，行客替生愁。
夜閑
作者：元稹（唐）

感極都無夢，魂銷轉易驚。風簾半鉤落，秋月滿床明。悵望臨階坐，沉吟繞樹行。孤琴在幽匣，時迸斷弦聲。
感小株夜合
作者：元稹（唐）

纖幹未盈把，高條才過眉。不禁風苦動，偏受露先萎。不分秋同盡，深嗟小便衰。傷心落殘葉，猶識合昏期。
醉醒
作者：元稹（唐）

積善坊中前度飲，謝家諸婢笑扶行。今宵還似當時醉，半夜覺來聞哭聲。
追昔遊
作者：元稹（唐）

謝傅堂前音樂和，狗兒吹笛膽娘歌。花園欲盛千場飲，再來門館唯相吊，風落秋池紅葉多。
空屋題
作者：元稹（唐）

朝從空屋裡，騎馬入空臺。盡日推閒事，還歸空屋來。月明穿暗隙，燈燼落殘灰。更想鹹陽道，魂車昨夜回。
初寒夜寄盧子蒙
作者：元稹（唐）

月是陰秋鏡，寒為寂寞資。輕寒酒醒後，斜月枕前時。倚壁思閒事，回燈檢舊詩。聞君亦同病，終夜遠相悲。
城外回，謝子蒙見諭
作者：元稹（唐）

十裡撫柩別，一身騎馬回。寒煙半堂影，燼火滿庭灰。稚女憑人問，病夫空自哀。潘安寄新詠，仍是夜深來。
諭子蒙
作者：元稹（唐）

撫稚君休感，無兒我不傷。片雲離岫遠，雙燕念巢忙。大壑誰非水，華星各自光。但令長有酒，何必謝家莊。
遣悲懷三首
作者：元稹（唐）

謝公最小偏憐女，嫁與黔婁百事乖。顧我無衣搜畫篋，今日俸錢過十萬，與君營奠複營齋。昔日戲言身後意，今朝皆到眼前來。衣裳已施行看盡，誠知此恨人人有，貧賤夫妻百事哀。閑坐悲君亦自悲，百年都是幾多時。鄧攸無子尋知命，唯將終夜長開眼，報答平生未展眉。
旅眠
作者：元稹（唐）

內外都無隔，帷屏不復張。夜眠兼客坐，同在火爐床。
除夜
作者：元稹（唐）

憶昔歲除夜，見君花燭前。今宵祝文上，重疊敘新年。閑處低聲哭，空堂背月眠。傷心小兒女，撩亂火堆邊。
感夢
作者：元稹（唐）

行吟坐歎知何極，影絕魂銷動來年。今夜商山館中夢，分明同在後堂前。
合衣寢
作者：元稹（唐）

良夕背燈坐，方成合衣寢。酒醉夜未闌，幾回顛倒枕。
竹簟
作者：元稹（唐）

竹簟襯重茵，未忍都令卷。憶昨初來日，看君自施展。
聽庾及之彈烏夜啼引
作者：元稹（唐）

君彈烏夜啼，我傳樂府解古題。良人在獄妻在閨，後人寫出烏啼引，吳調哀弦聲楚楚。四五年前作拾遺，歸來相見淚如珠，唯說閑宵長拜烏。君來到舍是烏力，感君此曲有深意，昨日烏啼桐葉墜。當時為我賽烏人，
夢井
作者：元稹（唐）

夢上高高原，原上有深井。登高意枯渴，願見深泉冷。裴回繞井顧，自照泉中影。沉浮落井瓶，井上無懸綆。念此瓶欲沉，荒忙為求請。遍入原上村，村空犬仍猛。還來繞井哭，哭聲通複哽。哽噎夢忽驚，覺來房舍靜。燈焰碧朧朧，淚光疑冏冏。鐘聲夜方半，坐臥心難整。忽憶鹹陽原，荒田萬餘頃。土厚壙亦深，埋魂在深埂。埂深安可越，魂通有時逞。今宵泉下人，化作瓶相憬。感此涕汍瀾，汍瀾涕沾領。所傷覺夢間，便覺死生境。豈無同穴期，生期諒綿永。又恐前後魂，安能兩知省。尋環意無極，坐見天將昞。吟此夢井詩，春朝好光景。
江陵三夢
作者：元稹（唐）

平生每相夢，不省兩相知。況乃幽明隔，夢魂徒爾為。情知夢無益，非夢見何期。今夕亦何夕，夢君相見時。依稀舊妝服，晻淡昔容儀。不道間生死，但言將別離。分張碎針線，襵疊故屏幃。撫稚再三囑，淚珠千萬垂。囑雲唯此女，自歎總無兒。尚念嬌且騃，未禁寒與饑。君複不憘事，奉身猶脫遺。況有官縛束，安能長顧私。他人生間別，婢僕多謾欺。君在或有託，出門當付誰。言罷泣幽噎，我亦涕淋漓。驚悲忽然寤，坐臥若狂痴。月影半床黑，蟲聲幽草移。心魂生次第，覺夢久自疑。寂默深想像，淚下如流澌。百年永已訣，一夢何太悲。悲君所嬌女，棄置不我隨。長安遠於日，山川雲間之。縱我生羽翼，網羅生縶維。今宵淚零落，半為生別滋。感君下泉魄，動我臨川思。一水不可越，黃泉況無涯。此懷何由極，此夢何由追。坐見天欲曙，江風吟樹枝。古原三丈穴，深葬一枝瓊。崩剝山門壞，煙綿墳草生。久依荒隴坐，卻望遠村行。驚覺滿床月，風波江上聲。君骨久為土，我心長似灰。百年何處盡，三夜夢中來。逝水良已矣，行雲安在哉。坐看朝日出，眾鳥雙裴回。
張舊蚊幬
作者：元稹（唐）

逾年間生死，千里曠南北。家居無見期，況乃異鄉國。破盡裁縫衣，忘收遺翰墨。獨有纈紗幬，憑人遠攜得。施張合歡榻，展卷雙鴛翼。已矣長空虛，依然舊顏色。裴回將就寢，徙倚情何極。昔透香田田，今無魂惻惻。隙穿斜月照，燈背空床黑。達理強開懷，夢啼還過臆。平生貧寡歡，夭枉勞苦憶。我亦距幾時，胡為自摧逼。燭蛾焰中舞，繭蠶叢上織。燋爛各自求，他人顧何力。多離因苟合，惡影當務息。往事勿複言，將來幸前識。
獨夜傷懷贈呈張侍禦
作者：元稹（唐）

燼火孤星滅，殘燈寸焰明。竹風吹面冷，簷雪墜階聲。寡鶴連天叫，寒雛徹夜驚。只應張侍禦，潛會我心情。
六年春遣懷八首
作者：元稹（唐）

傷禽我是籠中鶴，沉劍君為泉下龍。重纊猶存孤枕在，春衫無復舊裁縫。檢得舊書三四紙，高低闊狹粗成行。自言並食尋高事，唯念山深驛路長。公無渡河音響絕，已隔前春複去秋。今日閑窗拂塵土，殘弦猶迸鈿箜篌。婢僕曬君餘服用，嬌痴稚女繞床行。玉梳鈿朵香膠解，盡日風吹玳瑁箏。伴客銷愁長日飲，偶然乘興便醺醺。怪來醒後傍人泣，醉裡時時錯問君。我隨楚澤波中梗，君作鹹陽泉下泥。百事無心值寒食，身將稚女帳前啼。童稚痴狂撩亂走，繡球花仗滿堂前。病身一到繐帷下，還向臨階背日眠。小於潘岳頭先白，學取莊周淚莫多。止竟悲君須自省，川流前後各風波。
答友封見贈
作者：元稹（唐）

荀令香銷潘簟空，悼亡詩滿舊屏風。扶床小女君先識，應為些些似外翁。
夢成之
作者：元稹（唐）

燭暗船風獨夢驚，夢君頻問向南行。覺來不語到明坐，一夜洞庭湖水聲。
哭小女降真
作者：元稹（唐）

雨點輕漚風複驚，偶來何事去何情。浮生未到無生地，暫到人間又一生。
哭女樊
作者：元稹（唐）

秋天淨綠月分明，何事巴猿不剩鳴。應是一聲腸斷去，不容啼到第三聲。
哭女樊四十韻
作者：元稹（唐）

逝者何由見，中人未達情。馬無生角望，猿有斷腸鳴。去伴投遐徼，來隨夢險程。四年巴養育，萬裡硤回縈。病是他鄉染，魂應遠處驚。山魈邪亂逼，沙蝨毒潛嬰。母約看甯辨，餘慵療不精。欲尋方次第，俄值疾充盈。燈火徒相守，香花只浪擎。蓮初開月梵，蕣已落朝榮。魄散雲將盡，形全玉尚瑩。空垂兩行血，深送一枝瓊。秘祝休巫覡，安眠放使令。舊衣和篋施，殘藥滿甌傾。乳媼閑於社，醫僧婗似酲。憫渠身覺剩，訝佛力難爭。騎竹痴猶子，牽車小外甥。等長迷過影，遙戲誤啼聲。涴紙傷餘畫，扶床念試行。獨留呵面鏡，誰弄倚牆箏。憶昨工言語，憐初妙長成。撩風妒鸚舌，淩露觸蘭英。翠鳳輿真女，紅蕖捧化生。只憂嫌五濁，終恐向三清。宿惡諸葷味，懸知眾物名。環從枯樹得，經認寶函盛。慍怒偏憎數，分張雅愛平。最憐貪慄妹，頻救懶書兄。為佔嬌饒分，良多眷戀誠。別常回面泣，歸定出門迎。解怪還家晚，長將遠信呈。說人偷罪過，要我抱縱橫。騰蹋遊江舫，攀緣看樂棚。和蠻歌字拗，學妓舞腰輕。迢遞離荒服，提攜到近京。未容誇伎倆，唯恨枉聰明。往緒心千結，新絲鬢百莖。暗窗風報曉，秋幌雨聞更。敗槿蕭疏館，衰楊破壞城。此中臨老淚，仍自哭孩嬰。
哭子十首
作者：元稹（唐）

維鵜受刺因吾過，得馬生災念爾冤。獨在中庭倚閑樹，亂蟬嘶噪欲黃昏。才能辨別東西位，未解分明管帶身。自食自眠猶未得，九重泉路託何人。爾母溺情連夜哭，我身因事有時悲。鐘聲欲絕東方動，便是尋常上學時。蓮花上品生真界，兜率天中離世途。彼此業緣多障礙，不知還得見兒無。節量梨慄愁生疾，教示詩書望早成。鞭撲校多憐校少，又緣遺恨哭三聲。深嗟爾更無兄弟，自歎予應絕子孫。寂寞講堂基址在，何人車馬入高門。往年鬢已同潘嶽，垂老年教作鄧攸。煩惱數中除一事，自茲無複子孫憂。長年苦境知何限，豈得因兒獨喪明。消遣又來緣爾母，夜深和淚有經聲。烏生八子今無七，猿叫三聲月正孤。寂寞空堂天欲曙，拂簾雙燕引新雛。頻頻子落長江水，夜夜巢邊舊處棲。若是愁腸終不斷，一年添得一聲啼。
感逝
作者：元稹（唐）

頭白夫妻分無子，誰令蘭夢感衰翁。三聲啼婦臥床上，情知此恨人皆有，應與暮年心不同。
妻滿月日相唁
作者：元稹（唐）

十月辛勤一月悲，今朝相見淚淋漓。狂風落盡莫惆悵，猶勝因花壓折枝。
和禦制遊慈恩寺
作者：慈恩寺沙門（唐）

皇風扇祇樹，至德茂禪林。仙華曜日彩，神幡曳遠陰。綺殿籠霞影，飛閣出雲心。細草希慈澤，恩光重更深。
贈賈松先輩
作者：水心寺僧（唐）

嵯峨山上石，歲歲色長新。若使盡成寶，誰為知己人。
古梅
作者：無名釋（唐）

火虐風饕水漬根，霜皴雪皺古苔痕。東風未肯隨寒暑，又櫱清香與返魂。
月
作者：南唐失名僧（唐）

徐徐東海出，漸漸上天衢。此夜一輪滿，清光何處無。
武肅王有旨，石橋設齋會，進一詩，共六首
作者：吳越僧（唐）

南有天臺事可尊，孕靈含秀獨超群。重重曲澗侵危石，當知此界非凡界，一道幽奇各自分。仙源佛窟有天臺，今古嘉名遍九垓。石磴嵌空神匠出，一等翹誠依此處，自然靈貺作梯媒。智泉福海莫能逾，親自王恩運睿謨。感現盡冥心境界，勝妙重重惟禱祝，永資軍庶息災虞。淩晨迎請倍精誠，親散鮮花異處清。羅漢攀枝呈梵相，都為王心標意切，滿空盈月瑞分明。幡花寶蓋滿青川，祈禱迎來聖半千。莫道勝緣無影響，何必更尋兜率去，重重靈應事昭然。登雲步嶺涉煙程，好景隨心次第生。聖者已符祥瑞事，願滿事圓歸去路，便風相送片帆輕。
題戶詩
作者：唐末僧（唐）

枕有思鄉淚，門無問疾人。塵埋床下履，風動架頭巾。
句
作者：神迥（唐）

鴉鳴東牖曙，草秀南湖春。
句
作者：可隆（唐）

萬般思後行，一失廢前功。
句
作者：爾鳥（唐）

鯨目光燒半海紅，鼇頭浪蹙掀天白。
句
作者：元礎（唐）

寺隔殘潮去。採藥過泉聲。林塘秋半宿，風雨夜深來。
句
作者：悟清（唐）

鳥歸花影動，魚沒浪痕圓。
句
作者：契盈（唐）

三千裡外一條水，十二時中兩度潮。
句
作者：淡然（唐）

到處自鑿井，不能飲常流。
句
作者：庭實（唐）

吟中雙鬢白，笑裡一生貧。
句
作者：知業（唐）

接岸橋通何處路，倚欄人是阿誰家。
句
作者：玄幽（唐）

三萬蓮經三十春，半生不蹋院門塵。
句
作者：志定（唐）

惟有樽前今夜月，當時曾照墮樓人。梧桐葉老蟬聲死，一夜洞庭波上風。
句
作者：靈準（唐）

晴看漢水廣，秋覺峴山高。
句
作者：荊州僧（唐）

犬熟護鄰房。
漁具詩：網
作者：陸龜蒙（唐）

大罟綱目繁，空江波浪黑。沉沉到波底，恰共波同色。牽時萬鬐入，已有千鈞力。尚悔不橫流，恐他人更得。
漁具詩：罩
作者：陸龜蒙（唐）

左手揭圓罛，輕橈弄舟子。不知潛鱗處，但去籠煙水。時穿紫屏破，忽值朱衣起。貴得不貴名，敢論魴與鯉。
漁具詩：罱
作者：陸龜蒙（唐）

有意烹小鮮，乘流駐孤棹。雖然煩取捨，未肯求津要。多為蝦蜆誤，已分鵁鶄笑。寄語龍伯人，荒唐不同調。
漁具詩：釣筒
作者：陸龜蒙（唐）

短短截筠光，悠悠臥江色。蓬差櫓相應，雨慢煙交織。須臾中芳餌，迅疾如飛翼。彼竭我還浮，君看不爭得。
漁具詩：釣車
作者：陸龜蒙（唐）

溪上持只輪，溪邊指茅屋。閑乘風水便，敢議朱丹轂。高多倚衡懼，下有折軸速。曷若載逍遙，歸來臥雲族。
漁具詩：魚梁
作者：陸龜蒙（唐）

能編似雲薄，橫絕清川口。缺處欲隨波，波中先置笱。投身入籠檻，自古難飛走。盡日水濱吟，殷勤謝漁叟。
漁具詩：叉魚
作者：陸龜蒙（唐）

春溪正含綠，良夜才參半。持矛若羽輕，列燭如星爛。傷鱗跳密藻，碎首沈遙岸。盡族染東流，傍人作佳玩。
漁具詩：射魚
作者：陸龜蒙（唐）

彎弓注碧潯，掉尾行涼沚。青楓下晚照，正在澄明裡。抨弦斷荷扇，濺血殷菱蕊。若使禽荒聞，移之暴煙水。
漁具詩：鳴桹
作者：陸龜蒙（唐）

水淺藻荇澀，釣罩無所及。鏗如木鐸音，勢若金鉦急。驅之就深處，用以資俯拾。搜羅爾甚微，遁去將何入。
漁具詩：滬
作者：陸龜蒙（唐）

萬植禦洪波，森然倒林薄。千顱咽雲上，過半隨潮落。其間風信背，更值雷聲惡。天道亦裒多，吾將移海若。
漁具詩：qF
作者：陸龜蒙（唐）

斬木置水中，枝條互相蔽。寒魚遂家此，自以為生計。春冰忽融冶，盡取無遺裔。所託成禍機，臨川一凝睇。
漁具詩：種魚
作者：陸龜蒙（唐）

鑿池收赬鱗，疏疏置雲嶼。還同汗漫遊，遂以江湖處。如非一神守，潛被蛟龍主。蛟龍若無道，跛鱉亦可禦。
漁具詩：藥魚
作者：陸龜蒙（唐）

香餌綴金鉤，日中懸者幾。盈川是毒流，細大同時死。不唯空飼犬，便可將貽蟻。苟負竭澤心，其他盡如此。
漁具詩：舴艋
作者：陸龜蒙（唐）

篷棹兩三事，天然相與閑。朝隨稚子去，暮唱菱歌還。倚石遲後侶，徐橈供遠山。君看萬斛載，沈溺須臾間。
漁具詩：笭箵
作者：陸龜蒙（唐）

誰謂笭箵小，我謂笭箵大。盛魚自足餐，寘璧能為害。時將刷蘋浪，又取懸藤帶。不及腰上金，何勞問蓍蔡。
奉和襲美添漁具五篇：漁庵
作者：陸龜蒙（唐）

結茅次煙水，用以資嘯傲。豈謂釣家流，忽同禪室號。閑憑山叟佔，晚有溪禽嫪。華屋莫相非，各隨吾所好。
奉和襲美添漁具五篇：釣磯
作者：陸龜蒙（唐）

揀得白雲根，秋潮未曾沒。坡阤坐鼇背，散漫垂龍發。持竿從掩霧，置酒複待月。即此放神情，何勞適吳越。
奉和襲美添漁具五篇：蓑衣
作者：陸龜蒙（唐）

山前度微雨，不廢小澗漁。上有青襏襫，下有新腒疏。滴瀝珠影泫，離披嵐彩虛。君看荷制者，不得安吾廬。
奉和襲美添漁具五篇：箬笠
作者：陸龜蒙（唐）

朝攜下楓浦，晚戴出煙艇。冒雪或平簷，聽泉時仄頂。飆移靄然色，波亂危如影。不識九衢塵，終年居下泂。
奉和襲美添漁具五篇：背蓬
作者：陸龜蒙（唐）

敏手劈江筠，隨身織煙殼。沙禽固不知，釣伴猶初覺。閑從翠微拂，靜唱滄浪濯。見說萬山潭，漁童盡能學。